מכללת האנטר

מכללת האנטר (באנגלית: Hunter College) היא מכללה אמריקנית ציבורית ברובע מנהטן של העיר ניו יורק, באזור האפר איסט סייד. המכללה היא חלק ממערכת אוניברסיטת העיר ניו יורק (באנגלית: The City University of New York - CUNY). המכללה נוסדה ב-1870 בשם "נורמל קולג'" כסמינר למורות. השם שונה ל"הנטר קולג'" בשנת 1910, לזכר מייסד המכללה תומאס הנטר, שהאמין ברפורמות חברתיות.

היסטוריה 
בראשית דרכה הייתה המכללה פתוחה לנשים בלבד, אולם מאז המצב שונה. המכללה מציעה תארים ראשונים ותארים מתקדמים. 

עקב מספר הסטודנטים המבקשים לרכוש השכלה גבוהה במוסד אקדמאי בו שכר הלימוד נמוך ביחס למוסדות פרטיים אחרים בעיר הפך הנטר קולג' למוסד אטרקטיבי ואף התחרה באוניברסיטאות מובילות. המכללה ידעה התפתחות עצומה ופעלה גם באזורים אחרים בניו יורק כגון ברוקלין, קווינס וסטטן איילנד. שנים לאחר מכן הפך הקמפוס בברוקלין לברוקלין קולג'.

למכללה ארבעה בתי ספר שונים: בית הספר למדעים, בית הספר לחינוך, בית הספר למקצועות הרפואה, בית הספר לעבודה סוציאלית. לומדים בה כ-15,718 סטודנטים לתואר ראשון, וכ-5,126 סטודנטים לתארים מתקדמים. סגל ההוראה מונה כ-673 פרופסורים. אחוז המתקבלים ללימודים בקולג', מתוך מגישי המועמדות, הוא כעשרים ושמונה אחוז.

בדו"ח של מגזין U.S. News & World Report בשנת 2008 דורגה המכללה במקום ה-12 לאוניברסיטאות עירוניות (שאינן פרטיות) בצפון מזרח ארצות הברית, ובמקום ה-51 מתוך 574 מוסדות להשכלה גבוה (ציבוריים ופרטיים) שמעניקים תואר שני אך לא דוקטורט.

הקמפוסים
הקמפוס המרכזי של המכללה נמצא ברחוב 68 ושדרת לקסינגטון. בקמפוס המרכזי שוכנים בית הספר למדעים, בית הספר לחינוך ולימודי דוקטורט של אוניברסיטת העיר ניו יורק.

למכללה עוד שני קמפוסים:
 בית הספר לעבודה סוציאלית - ממוקם ברחוב 79 ושדרת לקסינגטון
 ברוקדייל קמפוס - אשר ממוקם ברחוב 25 והשדרה הראשונה. בברוקדייל קמפוס נמצאים בית הספר לסיעוד ולמקצועות הרפואה, מרכז ברוקדל לגיל, ספריית מדעי הרפואה. בנוסף משמש הקומפלקס כמעונות, ובכל סמסטר גרים בהם כשש-מאות סטודנטים.

בוגרים בולטים
 גרטרוד עליון - כלת פרס נובל, ממוצא יהודי, לפיזיולוגיה ורפואה 1988
 רוזלין זוסמן יאלו - כלת פרס נובל ממוצא יהודי, לפיזיולוגיה ורפואה 1977
 בלה אבצוג - חברת בית הנבחרים של ארצות הברית היהודיה הראשונה; פעילה לזכויות האישה בארצות הברית
 אפרים כץ - קולנוען וחוקר קולנוע ישראלי אמריקני, שכתב את "האנציקלופדיה של הקולנוע"
 וין דיזל - שחקן, תסריטאי, מפיק ובמאי קולנוע אמריקני

קישורים חיצוניים

 

 Brookdale.org - אתר האינטרנט של קמפוס ברוקדייל

ערכים שבהם תבנית בריטניקה אינה מתאימה
ניו יורק: אוניברסיטאות ומכללות
מנהטן
אוניברסיטת העיר ניו יורק